મૂળ શ્રેયા ઘોષાલે ગાયેલું આ ગીત નાનકડી ટુમ્પાકુમારી એટલા પર્ફેક્શનથી ગાય છે કે શરૂઆતમાં તો લોકોએ શંકા વ્યક્ત કરી કે આ વિડિયો સાચો છે કે એમાં શ્રેયાનો જ અવાજ ફિટ કરી દેવામાં આવ્યો છે, પરંતુ સ્કૂલ-ઑથોરિટીએ કન્ફર્મ કર્યું કે આ વિડિયો સો ટકા ઓરિજિનલ છે અને ટુમ્પાકુમારી તેમની સ્કૂલની સો ટચની જેન્યુઇન ટૅલન્ટ છે. ટુમ્પાકુમારી મૂળ ઓડિશાની છે અને કમનસીબે તે અનાથ છે, પરંતુ તેના અવાજનો જાદુ એવો ફેલાયો છે કે ખુદ ઝારખંડના મુખ્ય પ્રધાન આ નાનકડી સિન્ગિંગ સેન્સેશનને તેની સ્કૂલમાં આવીને સાંભળી ગયા છે અને તેના પર આશીર્વાદનો વરસાદ કરી ગયા છે. હવે મનોરંજન-વિશ્વની કોઈ કંપની ટુમ્પાકુમારીનો હાથ ઝાલીને તેને બૉલીવુડની પ્લેબૅક સિંગર બનાવી દે એની ઘડીઓ ગણાઈ રહી છે.